87056692977

851010451212

АЙТМАГАНБЕТОВА Толкын Тышканбаевна,

Қостанай облысы әкімдігі білім басқармасының

№ 2 Қамысты жалпы білім беретін мектебі» КММ

қазақ тілі мен әдебиеті пәні мұғалімі.

Қостанай облысы, Қамысты ауданы

**ТӘРБИЕ НЕГІЗІ - ҰЛТТЫҚ ҚҰНДЫЛЫҚТА**

 Ұлттық құндылықтардың халық өмірінде алатын орны ерекше. Қазақ халқы бала тәрбиесіне ерекше көңіл бөліп, ұлттық құндылықтарымызды кішкентайынан бойларына сіңдіре білген. Халқымыздың ұлы ақыны Мағжан Жұмабаев: «Жас бала шыбық тәріздес, оны қалай иетін болсаң сол қалпы өсе береді», - деп айтпақшы, тәрбиені ұлттық құндылықтарды дұрыс беру басты талаптардың бірі. Шыныменен де балаға дұрыс тәлім-тәрбие беру ұлттық құндылықтардан бастау алады. Бесікте жатқан балаға бесік жыры, өсе келе үйретілетін батырлар жыры және баланың өміріндегі жүзеге асырылған басқа да сал-дәстүрлеріміз адам өмірінде тұлға болып қалыптасуына қажетті дүниелер.

Қазіргі таңдағы жас ұрпақ балалық шақтан бастап ұлттық құндылықтарға бай болып өсуі шарт. Осындай тәрбие көрген жастар ертеңгі күні елім, жерім дейтін тұлғаға айналары сөзсіз. Себебі ұлттық құндылықтардың басты белгілері Отанын сүюден, отбасына деген сүйіспеншіліктен, еліміздің өсіп-өркендеуіне қатысты дүниелерден тұрады.Тарихты көз жүгіртер болсақ, еліміздің тұтқасын ұстаған азаматтарымыз батыр, қыздарымыз қылықты бола білген. Осы орайда, тәрбие беруде аналарымыз маңызды рөл атқарған. Міне сондай аналардан Абай, Шәкәрім, Мағжан, Бауыржан секілді ағартушы, батырлар дүниеге келген.

Жастар - кез келген елдің ертеңгі күні, жарқын болашағы. Қоғамның дамуы мен өркендеуі тікелей сол қоғамның жастарының рухани деңгейіне, білімділігіне, мәдениеті мен құндылықтарға деген көзқарасына байланысты. Сондықтан жастарды құндылыққа баулу – адамзат өркениетінің мәңгілік тақырыптарының бірі. Бұл – ұлттың тамыры тереңге жайылып, болашағы берік болуына ықпал ететін аса маңызды үрдіс.

 Ұлттық құндылық дегеніміз не? Ұлттық құндылықтар - ұлттық идеяның негізгі өзегі, ұлт қалыптасуының басты факторларының бірі. Ұлттық идея -туған жер, өскен орта әсер­лерінен қалыптасып, халық­тың тілі, ауыз әдебиеті, салт-санасы, әдет-ғұрпы, ырымдары мен тыйымдары арқы­лы жүйеленген сезім. Ол - ұлттың болмысы, пси­хологиялық өзіндік ерекшелігі. Ұлттық құндылық - адамның өміріне мағына беретін, оның көзқарасы мен мінез-құлқына бағыт-бағдар сілтейтін рухани негіздер жүйесі. Олар адамның жеке тұлға ретінде қалыптасуына ықпал етіп қана қоймай, оның қоғамдағы орнын, мақсат-мүддесін айқындайды

 Жастарды құндылыққа баулу – олардың саналы азамат болып қалыптасуы үшін маңызды. Рухани бай, ұлттық сана-сезімі жоғары жастар ғана мемлекеттің дамуына үлес қосып, елдің тәуелсіздігі мен бірлігін сақтай алады. Жас ұрпақтың бойына дұрыс құндылықтарды сіңіре алмасақ, олар рухани жұтаңдыққа ұшырап, адасуы мүмкін. Бұл қоғам үшін қауіпті.

 Бүгінгі жаһандану заманында жастар түрлі мәдениеттер мен ақпараттардың ықпалында өмір сүреді. Ақпараттық технологиялар мен ғаламтордың жылдам қарқынмен дамуы жастардың ойлау қабілеттеріне, өмірлік ұстанымдарына ерекше ықпал етуде. Әлеуметтік желілер арқылы түрлі идеологиялар мен көзқарастар еркін таралуы- жастарды тура жолдан тайдырып, ұлттық танымдарын өзгертіп, ұлттық құндылықтардан алыстатуы мүмкін. Сондықтан осындай жағдайлар орын алмауы үшін жастарды ұлттық және адамгершілік құндылықтарға баулу жұмыстары қарқынды түрде жүргізілуі керек.

 Жастар тәрбиесінің алғашқы баспалдағы - отбасы. Баланың мінез-құлқы, көзқарасы, дүниетанымы ең алдымен отбасындағы тәрбиеге байланысты қалыптасады. Ата-ана - баланың алғашқы ұстазы. «Ұяда не көрсең, ұшқанда соны ілесің» деген дана сөздің мағынасы тереңде жатыр. Отбасындағы, яғни, ата-ананың балаға берген махаббаты, үйреткен тәлім- тәрбиесі баланың болашақта қандай адам болатынын анықтауға септігін тигізеді. Отбасында үлкенге деген құрмет, адамгершілік, мейірімділік, ибалық қасиеттерін бойына сіңдіре білген бала сол құндылықтарды өмір бойы сақтауға тырысады.

 Халқымыздың ұлттық мәдени мұрасы – қазіргі жастарды тәрбиелеудің баға жетпес асыл қазынасы. Дәстүрлі ән-күй, айтыс, эпостық жырлар, қолөнер, ұлттық ойындар - бәрі де ұлттық сана-сезімді оятып, жастардың бойында патриоттық сезімді дамытатын құндылықтар.Түрлі мәдени іс-шараларға қатысу, ұлттық өнерді құрметтеу арқылы жастар өз тамырынан нәр алып, ұлттық болмысын үйренеді.